**Elsker du også friluftsliv? Vil du gerne gøre en forskel?**

**- Så bliv spejderleder i 1. Strib Gruppe**

Er du fx. tilflytter til byen og søger et fællesskab, hvor kodeordene er friluftsliv og engagement? Vil Du være med til at gøre en forskel for børn og unge?

Så kunne spejderleder sagtens være noget for dig.

Du behøver ikke at have været spejder hele livet og måske har du ikke tid hver uge. Vi finder en løsning sammen med Dig. Det kan være du mest kan hjælpe på ture eller i weekender? Eller 1 gang om måneden?

Mange ledere er kommet til, fordi deres børn er blevet spejdere.

**Hvad laver vi?**

Vi overnatter i hytter og i det fri, tænder bål, læser kort/kompas, tager på hike og lejre, binder knob, bygger med rafter, tager på opgaveløb, er ude om natten, laver natur-mad, bygger bivuak, løber GPS-løb/skattejagt og meget, meget mere.

Men spejderarbejdet er meget mere end at binde pinde sammen og lave røgsignaler. Aktiviteterne udvikler spejdere fysisk, følelsesmæssigt, intellektuelt, socialt og åndeligt.

Udfordringerne følges i takt med spejdernes alder, interesser og spejderledernes gode ideer. Alt sammen i god spejderånd: respekt for naturen, ansvarlighed og kammeratskab.

Vi arbejder inddelt i grene, men sørger for at mødes til fælles møder 1 gang om måneden. Vi holder ledermøder ca hver 2. måned, hvor vi tager pulsen på det daglige spejderarbejde og hjælper hinanden.

**Sammenhold og fællesskab**

Der er et godt sammenhold i gruppen. Nogen kender hinanden gennem mange års spejderarbejde, andre har jævnaldrende børn osv. Når vi tager på ture sammen lærer man hurtigt hinanden at kende.

Vi bidrager alle på forskellig vis til spejdergruppen. Vi forsøger at udnytte kompetencer på tværs af aldersgrupper og er gode til at hjælp hinanden med møder mv.

Fælles for dem alle er, at de tager ansvar, engagerer sig i gruppens liv, elsker duften af nybagte snobrød og ikke går af vejen for en udfordring.

**Vil du vide mere?**

Kontakt gruppeleder Marlene Tofterup på marlenetofterup@gmail.com Læs mere om Spejdergruppen på www.1strib.dk